Diari Oficial de la Generalitat Valenciana


Sumari del DOGV 3456, del 17-03-1999 (1999/2319)

ORDRE de 8 de març 1999, de la Conselleria d'Obres Públiques, Urbanisme i Transports per la qual es declaren de necessària observança en la redacció dels plans urbanístics o territorials que es formulen en l'àmbit de la Comunitat Valenciana determinades cartografies temàtiques i estudis integrants del Sistema d'Informació Territorial publicats per aquesta conselleria.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/03/08/(1)/dof/vci/html**

### Dades del document

Número de DOGV
:   3456

Data del DOGV
:   17-03-1999

Secció del DOGV
:   I. DISPOSICIONS GENERALS

Número del document
:   1999/2319


Data del document
:   08-03-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Ordre

Anàlisi jurídica

 Descriptors 

:   * pla d'urbanisme
    * cartografia
    * legislació

ORDRE de 8 de març 1999, de la Conselleria d'Obres Públiques, Urbanisme i Transports, per la qual es declaren de necessària observança en la redacció dels plans urbanístics o territorials que es formulen en l'àmbit de la Comunitat Valenciana determinades cartografies temàtiques i estudis integrants del Sistema d'Informació Territorial publicats per aquesta conselleria. [1999/M2319]
  
L'article 27.2 de la Llei 6/1994, de 15 de novembre, Reguladora de l'Activitat Urbanística, sobre la documentació dels plans estableix que la Generalitat Valenciana ha de normalitzar l'elaboració de la cartografia d'utilitat urbanística, a fi de possibilitar que la reproducció, en suport electrònic, dels documents de planejament estiga coordinada com cal en l'àmbit de tota la Comunitat Valenciana. També, l'article 49.2 del Reglament de Planejament, de 15 de desembre de 1998, disposa que els plànols d'informació dels plans generals faran referència a les cartografies temàtiques publicades per la Conselleria d'Obres Públiques, Urbanisme i Transports.
  
Amb aquest propòsit, la Sotssecretaria d'Urbanisme i Ordenació Territorial, conscient de la important utilitat de poder obtenir, disposar i difondre una informació veraç, tant cartogràficament com estadísticament fiable, sobre la situació física del territori, riscos i aptituds, maneres d'assentament, grau d'ocupació, distribució d'activitats en el territori, afectacions i qualssevol altres circumstàncies d'interés territorial, ha elaborat i editat determinades cartografies temàtiques i estudis integrants del Sistema d'Informació Territorial de la Conselleria d'Obres Públiques, Urbanisme i Transports perquè servisquen com a marc de necessària referència en els processos de planificació urbanística i territorial. Documents aquests que constitueixen uns instruments bàsics de coneixement i anàlisi del territori que, sens dubte, facilitaran el treball d'elaboració dels plans urbanístics o territorials i el procés de presa de decisions públiques, a fi d'aconseguir un desenvolupament ordenat i equilibrat del nostre territori.
  
Les cartografies temàtiques i estudis d'informació territorial publicats per la Conselleria d'Obres Públiques, Urbanisme i Transports que amb aquesta ordre es normalitzen oficialment i que podran ser renovats i ampliats per a facilitar-ne la utilització pública de manera permanentment actualitzada, fan referència als continguts següents:
  
1. Cartografia sobre delimitació del risc d'inundació a escala regional a la Comunitat Valenciana: delimita les zones del nostre territori sotmeses a risc d'inundació apreciable.
  
2. Cartografia sobre vulnerabilitat a la contaminació de les aigües subterrànies per activitats urbanístiques a la Comunitat Valenciana: identifica el risc potencial existent al territori davant d'aquest tipus de contaminació, diferenciant les àrees inadequades per a la implantació d'activitats contaminants d'aquelles que són susceptibles d'admetre-les.
  
3. Cartografia sobre accessibilitat potencial als recursos hídrics a la Comunitat Valenciana: identifica el grau de disponibilitat física del recurs aigua en les diferents zones del territori, diferenciant les àrees on no hi ha problemes d'accessibilitat als recursos hídrics de les que els tenen.
  
4. Cartografia sobre afectacions que incideixen en la planificació territorial i urbanística a la Comunitat Valenciana: identifica les afectacions que generen les infraestructures territorials (carreteres, ferrocarrils, aeroports i transport d'energia elèctrica) i les derivades d'elements naturals del territori (costes, llits, camins ramaders, monts i espais naturals protegits). Per la seua singularitat també es preveuen les afectacions en matèria de patrimoni històric.
  
5. Cartografia sobre litologia, aprofitament de roques industrials i risc d'esllavissades a la Comunitat Valenciana: analitza les característiques geològiques del sòl a fi de conéixer la tipologia dels materials que afloren per a identificar les àrees en què l'existència i qualitat del recurs en fan possible l'explotació, i aquelles en què el medi n'imposa restriccions a la utilització.
  
6. Cartografia sobre el sòl com a recurs natural: fisiografia, capacitat d'ús del sòl, erosió actual i erosió potencial. La cartografia sobre la fisiografia ofereix un coneixement general i aproximat de la forma del territori. La cartografia sobre capacitat d'ús del sòl expressa la capacitat d'acollida del territori davant d'usos agraris molt generals, i quines són les limitacions que en restringeixen la utilització. En la cartografia sobre erosió actual s'identifiquen els factors que intervenen en la pèrdua del sòl i la seua desertització.
  
7. Previsions de població i habitatge per al planejament urbanístic a la Comunitat Valenciana: és un estudi d'indispensable coneixement per a la redacció dels plans en plantejar el seu model de desenvolupament, ja que s'analitzen les característiques de la població i habitatge i les seues previsions d'evolució demogràfica.
  
Per tot això, de conformitat amb el que estableix l'article 27.2 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en relació amb els articles del 46 al 49 del Reglament de Planejament de la Comunitat Valenciana, aprovat pel Decret 201/1998, de 15 de desembre, del Govern Valencià, a proposta de la Sotssecretaria d'Urbanisme i Ordenació Territorial i en l'exercici de les facultats que tinc atribuïdes,
  
ORDENE
  
Article 1
  
Es declaren de necessària observança en la redacció dels plans urbanístics o territorials que es formulen en l'àmbit de la Comunitat Valenciana les cartografies temàtiques i estudis integrants del Sistema d'Informació Territorial publicats per aquesta Conselleria d'Obres Públiques, Urbanisme i Transports, sobre:
  
1. Delimitació del risc d'inundació a escala regional.
  
2. Vulnerabilitat a la contaminació de les aigües subterrànies per activitats urbanístiques.
  
3. Accessibilitat potencial als recursos hídrics.
  
4. Afectacions que incideixen en la planificació territorial i urbanística.
  
5. Litologia, aprofitament de les roques industrials i risc d'esllavissades.
  
6. El sòl com a recurs natural: fisiografia, capacitat d'ús del sòl, erosió actual i erosió potencial.
  
7. Previsions de població i habitatge per al planejament urbanístic.
  
Article 2
  
Els òrgans que tinguen la potestat de planejament verificaran l'adequació de les seues previsions a la informació subministrada per les cartografies i estudis esmentats, i evitaran l'adopció de decisions que, per desconéixer els seus continguts, siguen incongruents amb la realitat territorial. Només seran admissibles decisions de planejament urbanístic i territorial que s'aparten de la informació subministrada per aquestes cartografies i estudis quan es fonamenten en una anàlisi territorial que, efectuada amb ocasió de la redacció d'aquell, permeta refusar la present informació per obsoleta, incompleta o insuficient.
  
Article 3
  
Aquestes cartografies i estudis d'informació territorial es podran ampliar i actualitzar per mitjà de les oportunes ordres d'aquesta Conselleria d'Obres Públiques, Urbanisme i Transports.
  
Article 4
  
Qualsevol persona o organisme que n'estiga interessat en la consulta podrà disposar de la documentació esmentada als ajuntaments de la Comunitat Valenciana, en el Servei d'Informació Territorial i Divulgació de la Sotssecretaria d'Urbanisme i Ordenació Territorial i en els serveis territorials d'Urbanisme de la Conselleria d'Obres Públiques, Urbanisme i Transports.
  
DISPOSICIÓ FINAL
  
La present ordre entrarà en vigor l'endemà de la publicació en el Diari Oficial de la Generalitat Valenciana.


Còpia Permalink ELI